লটারির মাধ্যমে বোরো ধান ক্রয়ের প্রস্তুতি নবাবগঞ্জে | 772557 | কালের কণ্ঠ | kalerkantho
লটারির মাধ্যমে বোরো ধান ক্রয়ের প্রস্তুতি নবাবগঞ্জে
২৩ মে, ২০১৯ ১১:৫০ | পড়া যাবে ১ মিনিটে
দিনাজপুরের নবাবগঞ্জে লটারির মাধ্যমে কৃষকের নাম নির্ধারণ করে সরকারিভাবে বোরো ধান ক্রয়ের প্রস্তুতি গ্রহণ করেছে খাদ্যশস্য সংগ্রহ ও ক্রয় কমিটি।
উপজেলা খাদ্য নিয়ন্ত্রক মো. মোস্তাফিজুর রহমান জানান, চলতি বোরো সংগ্রহ মৌসুমে ২৬ টাকা কেজি দরে নবাবগঞ্জ উপজেলায় ৫৪৩ মেট্রিকটন বোরো ধান ক্রয়ের লক্ষ্যমাত্রা নির্ধারণ করা হয়েছে। বুধবার দুপুরে উপজেলা পরিষদ হলরুমে লটারির মাধ্যমে কৃষকের নাম নির্ধারণ করেন উপজেলা পরিষদের চেয়ারম্যান মো. আতাউর রহমান।
উপজেলা নির্বাহী কর্মকর্তা মো. মশিউর রহমান জানান, সরকারিভাবে বোরো ধান সংগ্রহের অনিয়ম দুর্নীতি সহ্য করা হবে না। এ জন্য ধান উৎপাদনের সাথে জড়িত থাকা প্রকৃত কৃষক যেন সরকারি মূল্যে সরাসরি খাদ্যগুদামে ধান দিতে পারে এ জন্য লটারির মাধ্যমে কৃষকের নাম নির্ধারণ করা হয়েছে।
উপজেলা খাদ্য নিয়ন্ত্রক মো. মোস্তাফিজুর রহমান জানান, প্রতিজন কৃষক ৫০০ কেজি ধান খাদ্যগুদামে দিতে পারবে।